95 E10 -bensa on fossiilista polttoainetta eikä sitä sinällään voi pitää ympäristöystävällisenä. Se on kuitenkin ympäristölle vähemmän haitallista kuin 95 E5 -polttoaine, sillä sen etanolipitoisuus on E5:een verrattuna kaksinkertainen. Vuonna 2008 tehdyn tutkimuksen mukaan E10:n käyttö vähensi pienhiukkasia 20–30 % tavalliseen lyijyttömään bensiiniin verrattuna. Näin E10:n käyttö voi vähentää ajoneuvon hiilidioksidipäästöjä 2–5 %.
E10-bensan ympäristöystävällisyyden arvioinnissa tulee huomioida myös se, mistä bensiiniin sekoitettu etanoli on peräisin. Ympäristöystävällisyyttä parantaa etanolin kotimaisuus ja sen ruoka- tai teollisuusjätteissä oleva alkuperä. Jos etanoli sen sijaan on varta vasten tuotettu biopolttoaineeksi, voi tällä olla haitallisia maankäytöllisiä vaikutuksia mikäli viljelmiä varten on esimerkiksi raivattu metsiä. Euroopan unioni vaatii biopolttoaineiden kestävyydestä erilaisia alkuperätodistuksia ja seuraa polttoaineiden elinkaaripäästöjä.